CELEX: 32020R2163
Language: el
Date: 2020-12-18 00:00:00
Title: Εκτελεστικός κανονισμός (ΕΕ) 2020/2163 της Επιτροπής της 18ης Δεκεμβρίου 2020 σχετικά με την εφαρμογή των κανόνων καταγωγής που προβλέπονται στα προτιμησιακά καθεστώτα συναλλαγών της ΕΕ, στο Ηνωμένο Βασίλειο σε σχέση με τη Βόρεια Ιρλανδία

21.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 431/55
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/2163 ΤΗΣ ΕΠΙΤΡΟΠΗΣ
         της 18ης Δεκεμβρίου 2020
         σχετικά με την εφαρμογή των κανόνων καταγωγής που προβλέπονται στα προτιμησιακά καθεστώτα συναλλαγών της ΕΕ, στο Ηνωμένο Βασίλειο σε σχέση με τη Βόρεια Ιρλανδία
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013 (1), για τη θέσπιση του ενωσιακού τελωνειακού κώδικα και ιδίως το άρθρο 66 στοιχείο α),
         Εκτιμώντας τα ακόλουθα:
         
                     (1)
                  
                  
                     Η συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (στο εξής: συμφωνία αποχώρησης) συνήφθη εξ ονόματος της Ένωσης με την απόφαση (ΕΕ) 2020/135 του Συμβουλίου (2) και τέθηκε σε ισχύ την 1η Φεβρουαρίου 2020.
                  
               
                     (2)
                  
                  
                     Το άρθρο 4 του πρωτοκόλλου για τις Ιρλανδία/Βόρεια Ιρλανδία που προσαρτάται στη συμφωνία αποχώρησης (στο εξής: πρωτόκολλο) επαναλαμβάνει ότι η Βόρεια Ιρλανδία αποτελεί τμήμα του τελωνειακού εδάφους του Ηνωμένου Βασιλείου και ότι καμία διάταξη του πρωτοκόλλου δεν εμποδίζει το Ηνωμένο Βασίλειο να συμπεριλαμβάνει τη Βόρεια Ιρλανδία στο εδαφικό πεδίο εφαρμογής των πινάκων παραχωρήσεών του που προσαρτώνται στη Γενική Συμφωνία Δασμών και Εμπορίου του 1994 (στο εξής: GATT 1994). Ως εκ τούτου, για την εφαρμογή προτιμησιακών καθεστώτων συναλλαγών, τρίτες χώρες ή ομάδες τρίτων χωρών με τις οποίες η Ένωση διατηρεί τέτοιου είδους προτιμησιακά καθεστώτα συναλλαγών δεν μπορούν να θεωρούν τη Βόρεια Ιρλανδία τμήμα της Ένωσης. Ειδικότερα, για την εφαρμογή των διατάξεων σχετικά με τη σώρευση, εμπορεύματα καταγόμενα από τη Βόρεια Ιρλανδία ή των οποίων η μεταποίηση πραγματοποιείται στη Βόρεια Ιρλανδία δεν θα πρέπει να θεωρούνται εμπορεύματα καταγόμενα από την Ένωση ή εμπορεύματα των οποίων η μεταποίηση πραγματοποιείται στην Ένωση.
                  
               
                     (3)
                  
                  
                     Παράλληλα, το άρθρο 13 παράγραφος 1 του πρωτοκόλλου προβλέπει ότι κάθε αναφορά στο τελωνειακό έδαφος της Ένωσης στο πρωτόκολλο, καθώς και στις διατάξεις του δικαίου της Ένωσης που καθίστανται εφαρμοστέες δυνάμει του πρωτοκόλλου στο Ηνωμένο Βασίλειο και εντός αυτού σε σχέση με τη Βόρεια Ιρλανδία, πρέπει να θεωρείται αναφορά και στο χερσαίο έδαφος της Βόρειας Ιρλανδίας. Σύμφωνα με το άρθρο 5 του πρωτοκόλλου, ο κανονισμός (ΕΕ) αριθ. 952/2013 και οι υποχρεώσεις που απορρέουν από διεθνείς συμφωνίες που έχουν συνάψει η Ένωση ή τα κράτη μέλη της ενεργώντας από κοινού, στον βαθμό που αφορούν τις εμπορευματικές συναλλαγές μεταξύ της Ένωσης και τρίτων χωρών, ισχύουν για το Ηνωμένο Βασίλειο και εντός αυτού σε σχέση με τη Βόρεια Ιρλανδία.
                  
               
                     (4)
                  
                  
                     Οι διμερείς ρυθμίσεις μεταξύ της Ένωσης και του Ηνωμένου Βασιλείου δυνάμει του πρωτοκόλλου δεν θεμελιώνουν δικαιώματα και υποχρεώσεις για τρίτες χώρες.
                  
               
                     (5)
                  
                  
                     Σύμφωνα με το άρθρο 5 παράγραφος 2 και το άρθρο 56 παράγραφος 2 στοιχεία δ) και ε) του κανονισμού (ΕΕ) αριθ. 952/2013, η τελωνειακή νομοθεσία της Ένωσης περιλαμβάνει προτιμησιακά δασμολογικά μέτρα στο πλαίσιο συμφωνιών που έχει συνάψει η Ένωση με ορισμένες χώρες ή εδάφη εκτός του τελωνειακού εδάφους της ή με ομάδες των εν λόγω χωρών ή εδαφών, ή έχει εγκρίνει μονομερώς όσον αφορά τις εν λόγω χώρες και εδάφη ή ομάδες χωρών και εδαφών.
                  
               
                     (6)
                  
                  
                     Σύμφωνα με το άρθρο 64 παράγραφος 1 του κανονισμού (ΕΕ) αριθ. 952/2013, για να επωφεληθούν από τα προτιμησιακά δασμολογικά μέτρα που αναφέρονται στο άρθρο 56 παράγραφος 2 στοιχεία δ) και ε) του εν λόγω κανονισμού, τα εμπορεύματα πρέπει να πληρούν τους κανόνες για την προτιμησιακή καταγωγή που αναφέρονται στο οικείο άρθρο 64 παράγραφοι 2 έως 5. Ο εκτελεστικός κανονισμός (ΕΕ) 2015/2447 της Επιτροπής (3) καθορίζει τους διαδικαστικούς κανόνες, όπως αναφέρονται στο άρθρο 64 παράγραφος 1, για τη διευκόλυνση του προσδιορισμού της προτιμησιακής καταγωγής των εμπορευμάτων στην Ένωση.
                  
               
                     (7)
                  
                  
                     Λαμβανομένης υπόψη της ειδικής κατάστασης του Ηνωμένου Βασιλείου σε σχέση με τη Βόρεια Ιρλανδία όσον αφορά την τελωνειακή κατάσταση και προκειμένου να εφαρμοστούν τα προτιμησιακά δασμολογικά μέτρα και να διασφαλιστεί η συμμόρφωση με τους σχετικούς προτιμησιακούς κανόνες καταγωγής μετά το τέλος της μεταβατικής περιόδου που προβλέπεται στη συμφωνία αποχώρησης, πρέπει να θεσπιστούν ειδικοί διαδικαστικοί κανόνες για τη διευκόλυνση του προσδιορισμού της προτιμησιακής καταγωγής των εμπορευμάτων στη Βόρεια Ιρλανδία.
                  
               
                     (8)
                  
                  
                     Τα μέτρα που προβλέπονται στον παρόντα κανονισμό αφορούν τα αποδεικτικά προτιμησιακής καταγωγής που πρέπει να χρησιμοποιούνται για τα εμπορεύματα που εισάγονται στο Ηνωμένο Βασίλειο σε σχέση με τη Βόρεια Ιρλανδία, την επαλήθευση της προτιμησιακής καταγωγής των εν λόγω εμπορευμάτων και τους όρους χορήγησης και αναστολής των προτιμησιακών δασμολογικών μέτρων.
                  
               
                     (9)
                  
                  
                     Δεδομένου ότι η μεταβατική περίοδος που προβλέπεται στη συμφωνία αποχώρησης λήγει στις 31 Δεκεμβρίου 2020, ο παρών κανονισμός θα πρέπει να τεθεί σε ισχύ επειγόντως και να εφαρμοστεί από την 1η Ιανουαρίου 2021.
                  
               
                     (10)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Πεδίο εφαρμογής
            Ο παρών κανονισμός εφαρμόζεται στα εμπορεύματα που εισάγονται στο Ηνωμένο Βασίλειο σε σχέση με τη Βόρεια Ιρλανδία κατ’ εφαρμογή των προτιμησιακών δασμολογικών μέτρων που αναφέρονται στο άρθρο 56 παράγραφος 2 στοιχείο δ) και ε) του κανονισμού (ΕΕ) αριθ. 952/2013.
         
         
            Άρθρο 2
            Εφαρμογή των προτιμησιακών κανόνων καταγωγής στο Ηνωμένο Βασίλειο σε σχέση με τη Βόρεια Ιρλανδία
            
               1.   Για την εφαρμογή των προτιμησιακών δασμολογικών μέτρων που αναφέρονται στο άρθρο 1 του παρόντος κανονισμού στο Ηνωμένο Βασίλειο σε σχέση με τη Βόρεια Ιρλανδία, οι κανόνες προτιμησιακής καταγωγής του άρθρου 64 παράγραφος 1 του κανονισμού (ΕΕ) αριθ. 952/2013 εφαρμόζονται κατ’ αναλογία στο Ηνωμένο Βασίλειο σε σχέση με τη Βόρεια Ιρλανδία.
            
            
               2.   Οι αναφορές στην Ένωση ή στα κράτη μέλη που γίνονται στους κανόνες οι οποίοι αναφέρονται στην παράγραφο 1 νοούνται ως αναφορές και στο Ηνωμένο Βασίλειο σε σχέση με τη Βόρεια Ιρλανδία. Ωστόσο, το έδαφος της Βόρειας Ιρλανδίας δεν θεωρείται τμήμα της Ένωσης στις τρίτες χώρες ή ομάδες τρίτων χωρών με τις οποίες η Ένωση διαθέτει προτιμησιακά καθεστώτα συναλλαγών για την εφαρμογή των διατάξεων σώρευσης που περιέχονται στους εν λόγω κανόνες για εμπορεύματα καταγόμενα από την Ένωση ή των οποίων η μεταποίηση πραγματοποιείται στην Ένωση, όσον αφορά τις εξαγωγές προς το Ηνωμένο Βασίλειο σε σχέση με τη Βόρεια Ιρλανδία.
            
         
         
            Άρθρο 3
            Υποχρεώσεις σχετικά με τα αποδεικτικά καταγωγής στο πλαίσιο προτιμησιακών καθεστώτων συναλλαγών που έχουν εγκριθεί μονομερώς από την Ένωση
            Με την επιφύλαξη του άρθρου 4 του παρόντος κανονισμού, τα αποδεικτικά καταγωγής για προϊόντα που πρόκειται να εισαχθούν στο Ηνωμένο Βασίλειο σε σχέση με τη Βόρεια Ιρλανδία εκδίδονται ή συντάσσονται στις τρίτες χώρες ή ομάδες τρίτων χωρών που επωφελούνται από τα προτιμησιακά δασμολογικά μέτρα που αναφέρονται στο άρθρο 56 παράγραφος 2 στοιχείο ε) του κανονισμού (ΕΕ) αριθ. 952/2013, υπό τους όρους που καθορίζονται στους κανόνες καταγωγής οι οποίοι προβλέπονται για την εφαρμογή των μέτρων αυτών για την εισαγωγή των εν λόγω προϊόντων στην Ένωση.
         
         
            Άρθρο 4
            Αποδεικτικά καταγωγής
            Τα αποδεικτικά καταγωγής που εκδίδονται ή συντάσσονται σε τρίτες χώρες ή ομάδες τρίτων χωρών που επωφελούνται από τα προτιμησιακά δασμολογικά μέτρα που αναφέρονται στο άρθρο 1 φέρουν την ένδειξη «Ηνωμένο Βασίλειο σε σχέση με τη Βόρεια Ιρλανδία» για προϊόντα που πρόκειται να εισαχθούν στο Ηνωμένο Βασίλειο σε σχέση με τη Βόρεια Ιρλανδία, στο πλαίσιο προτιμησιακών καθεστώτων συναλλαγών στα οποία περιέχονται τα εν λόγω μέτρα.
         
         
            Άρθρο 5
            Επαλήθευση στο πλαίσιο προτιμησιακών καθεστώτων συναλλαγών που έχουν εγκριθεί μονομερώς από την Ένωση
            Η καταγωγή των προϊόντων που εισάγονται στο Ηνωμένο Βασίλειο σε σχέση με τη Βόρεια Ιρλανδία και επωφελούνται εκεί από τα προτιμησιακά δασμολογικά μέτρα που αναφέρονται στο άρθρο 56 παράγραφος 2 στοιχείο ε) του κανονισμού (ΕΕ) αριθ. 952/2013 επαληθεύεται στις εκάστοτε τρίτες χώρες ή ομάδες τρίτων χωρών, κατόπιν αιτήματος των αρμόδιων τελωνειακών αρχών του Ηνωμένου Βασιλείου σε σχέση με τη Βόρεια Ιρλανδία, υπό τους όρους που καθορίζονται στους κανόνες καταγωγής οι οποίοι προβλέπονται για την εφαρμογή των μέτρων αυτών για την εισαγωγή των εν λόγω προϊόντων στην Ένωση.
         
         
            Άρθρο 6
            Χορήγηση προτιμήσεων στο πλαίσιο προτιμησιακών καθεστώτων συναλλαγών
            
               1.   Τα προτιμησιακά δασμολογικά μέτρα που αναφέρονται στο άρθρο 1 δεν χορηγούνται στο Ηνωμένο Βασίλειο σε σχέση με τη Βόρεια Ιρλανδία, εκτός εάν οι τρίτες χώρες ή ομάδες τρίτων χωρών που επωφελούνται από τα προτιμησιακά δασμολογικά μέτρα που αναφέρονται στο άρθρο 1 έχουν λάβει μέτρα για να εξασφαλίσουν τη συμμόρφωση με τους κανόνες και ενημερώνουν την Επιτροπή, όταν πραγματοποιούν εξαγωγές στο Ηνωμένο Βασίλειο σε σχέση με τη Βόρεια Ιρλανδία, σχετικά με:
               
                           α)
                        
                        
                           τους κανόνες προτιμησιακής καταγωγής των προϊόντων·
                        
                     
                           β)
                        
                        
                           τους κανόνες για την έκδοση ή σύνταξη των αποδεικτικών καταγωγής·
                        
                     
                           γ)
                        
                        
                           τους κανόνες για την επαλήθευση της προτιμησιακής καταγωγής των προϊόντων·
                        
                     
                           δ)
                        
                        
                           τους άλλους όρους που προβλέπονται στα σχετικά προτιμησιακά καθεστώτα συναλλαγών.
                        
                     
            
               2.   Για τους σκοπούς της παραγράφου 1, η Επιτροπή θα δημοσιεύσει στον ιστότοπό της την ημερομηνία κατά την οποία οι τρίτες χώρες ή ομάδες τρίτων χωρών θεωρείται ότι έχουν λάβει μέτρα για να διασφαλίσουν τη συμμόρφωση με τους κανόνες.
            
         
         
            Άρθρο 7
            Αναστολή προτιμήσεων στο πλαίσιο προτιμησιακών καθεστώτων συναλλαγών
            
               1.   Τα προτιμησιακά δασμολογικά μέτρα που αναφέρονται στο άρθρο 1 δεν χορηγούνται στο Ηνωμένο Βασίλειο σε σχέση με τη Βόρεια Ιρλανδία όταν έχουν διαπιστωθεί περιπτώσεις απάτης, παρατυπιών ή συστηματικής παράλειψης συμμόρφωσης ή διασφάλισης της συμμόρφωσης με τους κανόνες προτιμησιακής καταγωγής των προϊόντων και με τις σχετικές διαδικασίες, σύμφωνα με τις παραγράφους 2 και 3.
            
            
               2.   Όταν υπάρχουν εύλογες αμφιβολίες ως προς την ύπαρξη απάτης, παρατυπιών ή συστηματικής παράλειψης, όπως αναφέρονται στην παράγραφο 1, η Επιτροπή δημοσιεύει ανακοίνωση στην Επίσημη Εφημερίδα της Ευρωπαϊκής Ένωσης στην οποία αναφέρει τους λόγους που οδήγησαν στις εν λόγω αμφιβολίες.
            
            
               3.   Εάν η απάτη, οι παρατυπίες ή η συστηματική παράλειψη που διαπιστώνονται δεν αντιμετωπιστούν εντός 6 μηνών από τη δημοσίευση της ανακοίνωσης, τα προτιμησιακά δασμολογικά μέτρα παύουν να εφαρμόζονται στο Ηνωμένο Βασίλειο σε σχέση με τη Βόρεια Ιρλανδία. Η Επιτροπή δημοσιεύει στον ιστότοπό της την ημερομηνία κατά την οποία τα προτιμησιακά δασμολογικά μέτρα παύουν να εφαρμόζονται στο Ηνωμένο Βασίλειο σε σχέση με τη Βόρεια Ιρλανδία.
            
            
               4.   Το Ηνωμένο Βασίλειο σε σχέση με τη Βόρεια Ιρλανδία κοινοποιεί στην Επιτροπή όλες τις σχετικές πληροφορίες για την εφαρμογή του παρόντος άρθρου.
            
            
               5.   Τα προτιμησιακά δασμολογικά μέτρα μπορούν να εφαρμοστούν εκ νέου εάν, σύμφωνα με το άρθρο 6, οι εν λόγω τρίτες χώρες ή ομάδες τρίτων χωρών λάβουν τα απαραίτητα μέτρα για τη διασφάλιση της συμμόρφωσης με τους κανόνες.
            
         
         
            Άρθρο 8
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 18 Δεκεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 269 της 10.10.2013, σ. 1.
         
            (2)  Απόφαση (ΕΕ) 2020/135 του Συμβουλίου, της 30ής Ιανουαρίου 2020, σχετικά με τη σύναψη της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (ΕΕ L 29 της 31.1.2020, σ. 1).
         
            (3)  Εκτελεστικός κανονισμός (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 343 της 29.12.2015, σ. 558).